b'\n_START_ARTICLE_\nVladislav Kralj\n_START_SECTION_\n\xc5\xbdivljenje in delo\n_START_PARAGRAPH_\nRodil se je v \xc5\xa1tevilni dru\xc5\xbeini 12-tih otrok policijskemu nadzorniku Ivanu Kralju in materi gospodinji tudi rojeni Kralj v tr\xc5\xbea\xc5\xa1kem predmestju Sv. Ivan. Leta 1919 se je dru\xc5\xbeina preselila v Maribor. Ljudsko \xc5\xa1olo je najprej obiskoval v rojstnem kraju, kon\xc4\x8dal pa v Mariboru, kje je leta 1928 na realni gimnaziji tudi maturiral. Po dveh letih \xc5\xa1tudija na Ekonomsko-komercialni visoki \xc5\xa1oli v Zagrebu je bil sprejet v slu\xc5\xbebo pri Mestnih podjetjih v Mariboru. Nadarjen za gledali\xc5\xa1ko igro in re\xc5\xbeijo je deloval v igralski skupini Sokola in primorskega izseljeni\xc5\xa1kega dru\xc5\xa1tva Nanos. Po nem\xc5\xa1ki okupaciji Maribora je bila dru\xc5\xbeina izgnana v Ljubljano, njega pa so \xc5\xbee 16. aprila 1941 z mnogimi drugimi zavednimi Maribor\xc4\x8dani odpeljali v delovno tabori\xc5\xa1\xc4\x8de Ostengrabow v Nem\xc4\x8dijo, od tam pa v Gardelagen (\xc5\xa0lezija), kjer je moral delati v tovarni motornih vozil._NEWLINE_Po vojni se je vrnil v Trst. Kot napovedovalec se je zaposlil na takratni radijski postaji Trst II. Tu je za\xc5\xbeivel v svojem elementu. Uveljavil se je kot re\xc5\xbeiser in igralec v \xc5\xa1tevilnih radijskih igrah. Z \xc5\xbeeno Izabello, ki je tudi nastopala v Trstu kot igralka, sta se leta 1951 preselila v Zdru\xc5\xbeene dr\xc5\xbeave Amerike. V New Yorku sta v \xc5\xbeupniji sv. Cirila zbrala skupino, ki je priredila vrsto nastopov tudi v drugih mestih. S svojim delom je nadaljeval tudi po odhodu avgusta 1952 v Milwaukee, kjer si je na\xc5\xa1el novo slu\xc5\xbebo. Ves prosti \xc4\x8das, tudi po upokojitvi, pa je posvetil slovenski skupnosti. Dolga leta je bil na\xc4\x8delnik igralske skupine pri Slovenskem dru\xc5\xa1tvu Triglav, za katero je poleg \xc5\xa1tevilnih kulturnih prireditev in iger med drugimi re\xc5\xbeiral tudi komedijo Pri belem konji\xc4\x8dku, katere dejanje je postavil k Blejskemu jezeru. Od leta 1963 je skupaj z \xc5\xbeeno v Milweakeeju vsak teden pripravljal slovensko uro na javni radijski postaji. Ta oddaja je prina\xc5\xa1ala v slovenske domove odlomke iz slovenske knji\xc5\xbeevnosti, glasbe, zgodovine, opise obi\xc4\x8dajev ter spremljala dogajanja v ameri\xc5\xa1ki slovenski skupnosti. Njegovo delo v Milweakeeju nadaljuje h\xc4\x8derka Izabelle, diplomirana koreografinja in plesalka, ki uspe\xc5\xa1no nastopa v gledali\xc5\xa1\xc4\x8du in pou\xc4\x8duje na visokih \xc5\xa1olah. Slovensko dru\xc5\xa1tvo Triglav pa ima v njej umetni\xc5\xa1kega vodjo svoje plesne skupine.'